Die wonderwêreld van die kleuter – Kleuter Kliek
Kleuters is wonderlike wesens. Hulle het onuitputbare energie, hulle kreatiwiteit ken geen einde nie en hulle het 'n wysheid in pag wat baie grootmense na hulle asems laat snak. Hulle is waaghalsig, slim, vol planne, kreatief, besig, morsig, eerlik … ag, en nog sommer baie ander dinge.
Hierdie spesiale mensies word dikwels hanteer asof hulle klein grootmensies is. Volwassenes in klein lyfies. Mamma, dis nie so nie. Ek is baie lief vir dr Christopher Green se boeke (skrywer van o.a "Toddler Taming"). Hierin is dit duidelik dat kleuters anders bedraad is as volwassenes. Hulle is inderdaad nie net 'n grootmens in 'n klein lyfie nie!
Kleuters se moraliteit is nog nie gevorm nie. Dit beteken dat jy níe op hulle moet staatmaak om "die regte ding" te doen nie. Natuurlik leer hulle baie vinnig as 'n spesifieke gedrag lei tot straf, maar hulle kies nie uit hulle eie reg nie. Dis hoekom hulle vir mamma het! Mamma is die een wat daardie moraliteit ontwikkel en vaslê, sodat hulle teen laerskool ouderdom hulle eie interne kompas het.
Monkey see monkey do. Hierdie wonderlike mensies is bobaas na-apers. Hulle luister nie alte graag na opdragte nie, maar hulle kan jou gedrag perfek naboots. Ekself het al met skaamte toegekyk hoe my meisiekind met haar sussie raas, presies soos ek met haar raas! Hande in die heupe, stemtoon, elke ding! Jy moet inderdaad baie mooi let op jou gedrag. Hierdie klein apies hou jou fýn dop.
Ek's 'n mier en ek is besig ek is baie baie besig. Altyd aan die gang, ewig nuuskierig, vroetel in alles, en vra 1000 vrae per minuut. Klink dit soos jou kleuter? Dit klink beslis soos myne. Niemand het so baie energie soos 'n 5 jarige nie! 'n Goeie idee is om die energie aan te wend om positiewe uiting te kry. Soos lekker klim en klouter, buite speel, jaag mekaar, swem, dans ens.
Hou my nog 'n bietjie vas. Kleuters kan die wonderlikste drukkies en soentjies gee. Papnat, vuil mondjie soene. Hulle liefde is eerlik en opreg. As hulle vies is vir jou, dan weet jy dit! Maar as hulle naby jou wil wees, skuif tog die rekenaar en werk opsy en maak tyd vir daardie "cuddles". Voor jy jou oë uitvee is hulle groot en rol dan hulle oë as jy wil soen en vashou.
Kleuters herinner ons aan die wonderlike van die lewe. Álles is 'n nuwe ervaring, álles is pret! Geniet jou kleuter. Geniet die nuwe uitdagings. Probeer die lewe deur jou kleuter se oë sien. Hou soms op jaag en kyk saam na die wolke of stop om die snaakse gogga op die plaveisel te beloer. Hierdie tyd in jou kind se lewe is nie een om af te rammel of aan te jaag nie. Dis 'n wonderlike tyd van verhouding bou en saam wees. Hierdie is die tyd om julle saam-wees en lief-wees te vestig.
Mamma, haal diep asem. Kyk verby die vuil huis en die hoop speelgoed. Jou huis kan altyd later weer mooi blink, maar daardie wonderlike klein bondeltjie energie, gaan net vir 'n paar jaar 'n kleuter wees…